Diari Oficial de la Generalitat Valenciana


Sumari del DOGV 4886, del 18-11-2004 (2004/11536)

RESOLUCIÓ de 25 d'octubre de 2004, del director general de Personal Docent de la Conselleria de Cultura, Educació i Esport, per la qual es regula les pràctiques dels aspirants que van superar el concurs de mèrits per a la selecció i nomenament a directors de centres docents públics de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4886

Data del DOGV
:   18-11-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/11965


Data del document
:   25-10-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * pràctiques de formació
    * personal docent

RESOLUCIÓ de 25 d'octubre de 2004, del director general de Personal Docent de la Conselleria de Cultura, Educació i Esport, per la qual es regula les pràctiques dels aspirants que van superar el concurs de mèrits per a la selecció i nomenament a directors de centres docents públics de la Generalitat Valenciana. [2004/X11677]
  
La Llei Orgànica 10/2002, de 23 de desembre, de Qualitat de l'Educació, establix en el títol V l'estructura dels òrgans de govern, òrgans de participació en el control i gestió i òrgans de coordinació dels centres docents públics. Dins d'esta estructura, el capítol VI del títol V regula el procediment de selecció i nomenament del director dels centres docents públics, i també l'adquisició de la categoria de director, que regula la disposició transitòria tercera de la mencionada llei orgànica. Els articles 86 a 91 de la d'esta llei orgànica assenten les bases per a la convocatòria dels procediments de selecció i nomenament de directors en els centres de titularitat pública.
  
En concret l'article 86.1 de l'esmentada llei establix: «La selecció i nomenament de directors dels centres públics s'efectuarà mitjançant concurs de mèrits entre professors funcionaris de carrera dels cossos del nivell educatiu i règim a què pertanga el centre», així mateix el paràgraf segon afig: «La selecció es realitzarà de conformitat amb els principis de publicitat, mèrit i capacitat».
  
Mitjançant Resolució de 22 d'abril de 2004, del director general de Personal Docent de la Conselleria de Cultura, Educació i Esport, es va convocar el concurs de mèrits per a la selecció i nomenaments de directors de centres docents públics de la Generalitat Valenciana. En la base cinquena d'esta resolució es descriu el desenvolupament del procediment que consta d'una fase de selecció i una altra de formació inicial. Així, en la mateixa base cinquena, punt 6, s'establix que la fase de formació inicial consistirà en un curs teòric de formació relacionat amb les tasques atribuïdes a la funció directiva, i en un període de pràctiques que conclourà amb la presentació d'una memòria i la resolució de casos pràctics. La seua avaluació correspondrà a la Inspecció Educativa.
  
En conseqüència, esta Direcció General resol:
  
Primera. Base general
  
Es regula el període de pràctiques d'acord amb la base cinquena, punt 6, de la Resolució de 22 d'abril de 2004, del director general de Personal Docent de la Conselleria de Cultura, Educació i Esport, per la qual es va convocar concurs de mèrits per a la selecció i nomenament de directors de centres docents públics de la Generalitat Valenciana.
  
Segona. Objectius
  
1. Adquirir habilitats pràctiques en la gestió i resolució d'assumptes propis de la funció directiva i en la presa de decisions de caràcter ordinari i quotidià.
  
2. Connectar la teoria amb la pràctica de la funció directiva.
  
3. Motivar el professorat perquè adquirisca un sòlid compromís amb el funcionament del centre.
  
4. Capacitar per a dur a terme plans de millora i programes que impliquen un augment de la qualitat de l'ensenyament en el centre.
  
5. Implantar o millorar en el centre innovacions de caràcter metodològic, organitzatives i/o didàctiques que incorporen les TIC, i també aplicacions informàtiques capaces de millorar l'organització, la gestió i la qualitat de l'ensenyament.
  
6. Millorar l'organització i gestió del centre, l'optimació dels recursos i la qualitat de l'ensenyament a través d'un millor coneixement d'altres centres del seu entorn.
  
Tercera. Comissions qualificadores
  
1. En cada direcció territorial de Cultura, Educació i Esport es constituirà una comissió qualificadora del període de pràctiques dels directors seleccionats que estarà integrada per:
  
- El cap del Servici d'Inspecció Educativa, que actuarà com a president.
  
- Un inspector d'Educació nomenat pel director territorial.
  
- Un director de CEFIRE, designat per la Direcció General d'Ensenyament.
  
- Un director d'un centre públic de la Generalitat Valenciana, designat pel director territorial.
  
- El cap de Secció de Gestió de Personal o funcionari en qui es delegue, que actuarà com a secretari.
  
2. Les comissions qualificadores organitzaran les activitats objecte d'avaluació, avaluaran als aspirants al terme del procés, i resoldran, si és el cas, els dubtes plantejats en aplicació del que es disposa en la present norma.
  
Quarta. Tutors
  
1. Cada director en pràctiques tindrà per tutor a l'inspector d'Educació del centre on es duen a terme les pràctiques.
  
2. Les funcions de l'inspector tutor consistiran en:
  
a) Assessorar i informar els directors en pràctiques sobre assumptes relacionats amb l'organització del centre, gestió administrativa i econòmica.
  
b) Assessorar sobre els plans de millora i programes de qualitat que poden dur-se a terme en els centres públics.
  
c) Orientar i facilitar sobre l'optimació dels recursos i tècniques informàtiques que duen a terme altres centres de l'entorn.
  
d) Orientar sobre els objectius, continguts, apartats i metodologia apropiats per a l'elaboració de la memòria.
  
e) Informar per escrit a la comissió qualificadora, d'acord amb el contingut de l'annex d'esta resolució.
  
Cinquena. Accions a dur a terme pels directors en pràctiques
  
1. Reelaboració del projecte de direcció presentat en la fase inicial per al centre públic en qüestió, adaptant-lo a la durada d'este període de pràctiques. Esta reelaboració, i també la seua aplicació durant la fase de pràctiques i la redacció de les conclusions han de ser coordinades per l'inspector educatiu del centre, que actua com a tutor, i pel director del CEFIRE al qual correspon el centre, que a més prestaran el seu assessorament i disposició dels recursos funcionals i materials.
  
2. Redacció i presentació de la memòria a l'acabament de la fase de pràctiques, que inclourà:
  
a) La reelaboració del projecte.
  
b) Valoració de les activitats realitzades, com poden ser les visites a centres docents, reunions amb Inspecció Educativa i CEFIRE i altres institucions, i qualsevol altra que enriquisca l'aplicació del projecte.
  
c) Problemes i inconvenients detectats, i explicació de les respostes aplicades.
  
d) Valoració de la participació i motivació de la comunitat educativa.
  
e) Avaluació i propostes de millora referides a plans concrets sobre gestió de la qualitat en el centre educatiu i sobre la incorporació o aplicació de les TIC.
  
Sisena. Terminis
  
1. El període de pràctiques finalitzarà el 28 de febrer de 2005. Esta mateixa data és el límit per a la presentació de la memòria de la fase de pràctiques.
  
2. La memòria d'esta fase de pràctiques, l'estructura de la qual respondrà al que establix la base cinquena, punt 2, d'esta resolució es presentarà en les direccions territorials de Cultura, Educació i Esport i estarà dirigida al president de la comissió avaluadora.
  
Setena. Avaluació
  
D'acord amb la base tercera d'esta convocatòria, l'avaluació correspon a la comissió qualificadora que tindrà en compte l'informe elaborat per l'inspector tutor i pel director del CEFIRE al qual correspon el centre i que figura en l'annex d'esta resolució.
  
Huitena. Equivalència a efectes de formació
  
A efecte de formació, esta fase de pràctiques tindrà una durada de 40 hores, de tal forma que el certificat emés pel Servici de Formació del Professorat serà de 80 hores per als qui hagueren dut a terme el programa de formació inicial en la seua totalitat (40 hores del curs teòric més 40 hores de la fase de pràctiques) i de 40 hores per als qui només hagen de realitzar la fase de pràctiques regulada en la present resolució.
  
Novena
  
Contra la present resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, i l'aplicació supletòria del que disposa l'article 1.2, en relació amb la disposició addicional 11, apartat 1, del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la Llei de la Funció Publica Valenciana, podrà interposar-se amb caràcter potestatiu recurs de reposició davant la Direcció General de Personal Docent en el termini d'un mes comptat des de l'endemà de la publicació o interposar directament recurs contenciós administratiu davant el Jutjat Contenciós Administratiu de València en el termini de dos mesos comptats des de l'endemà de la publicació.